Broj: 711-I-187-M-3/23-02-23

Zagreb, 13. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Vinka Grgića, zastupnika u Hrvatskom saboru i gradonačelnika Grada Nove Gradiške, zastupanog po odvjetniku Danu Marinoviću iz Zadra, Plemića Borelli 14,** za davanjem mišljenja Povjerenstva,na 199. sjednici održanoj dana 13. siječnja 2023. daje sljedeće

**MIŠLJENJE**

**Obveznik Vinko Grgić, zastupnik u Hrvatskom saboru i gradonačelnik Grada Nove Gradiške, pored profesionalnog obnašanja dužnosti zastupnika u Hrvatskom saboru može obavljati poslove projektanta suradnika u trgovačkom društvu Entazis d.o.o. na volonterskoj osnovi ako obavljanje navedenih poslova nije protivno odredbama posebnih propisa kojima je uređeno obavljanje arhitektonske djelatnosti i članstvo u komori arhitekata.**

Obrazloženje

Zahtjev za davanjem mišljenja Povjerenstva podnio je obveznik Vinko Grgić, zastupnik u Hrvatskom saboru i gradonačelnik Grada Nove Gradiške. U knjigama ulazne pošte Povjerenstva zahtjev je zaprimljen 5. siječnja 2023. pod poslovnim brojem 711-U-103-M-3/23-01-2, povodom kojeg se vodi predmet broj M-3/23.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona, a člankom 3. stavkom 1. točkom 34. istoga Zakona propisano je da su župani, gradonačelnici, općinski načelnici i njihovi zamjenici obveznici u smislu odredbi istoga Zakona, slijedom čega je Vinko Grgić, povodom obnašanja dužnosti zastupnika u Hrvatsku saboru i dužnosti gradonačelnika Grada Nove Gradiške, obveznik u smislu ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za davanjem mišljenja navodi da je imatelj poslovnih udjela u trgovačkom drušvu Entazis d.o.o. koju je 2016. godine, nakon što je postao gradonačelnik Grada Nove Gradiške, predao na upravljanje Odvjetničkom društvu Golovrški – Samardžija iz Nove Gradiške. Dalje navodi da je 16. svibnja 2021. ponovno izabran za gradonačelnika Grada Nove Gradiške, dok je 22. srpnja 2020. postao zastupnik u Hrvatskom saboru, a plaću prima isključivo kao zastupnik u Hrvatskom saboru dok je u Gradu Novoj Gradiški potpuni volonter bez naknada ili primanja iz gradskog proračuna ili srodnih izvora. Obveznik navodi da je ujedno diplomirani inženjer arhitekture te da ima želju participirati u okviru svoje struke na volonterskoj osnovi jer se nakon odrađenog gradonačelničkog mandata planira vratiti i nastaviti rad u svojoj struci – arhitektonskom planiranju te ostati u toku s trendovima i kretanjem profesije. Obveznik naposljetku postavlja upit smije li sudjelovati u izradi arhitektonskih rješenja u tvrtki Entazis d.o.o. kao projektant suradnik bez ikakvih naknada, dakle na volonterskoj osnovi, pod pretpostavkom da ne radi s niti jednim poslovnim ili privatnim subjektom koji bi bio povezan s Gradom Novom Gradiškom te pod kojim uvjetima može obavljati navedeni posao na volonterskoj osnovi.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 19. stavkom 1. ZSSI-a propisano je da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Stavkom 4. istoga članka ZSSI-a propisano je da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima. Obveznik ima pravo da ga se jedanput godišnje obavještava o stanju trgovačkih društava u kojima ima udjele.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Povjerenstvo nastavno na sve navedeno ističe da obveznik Vinko Grgić, zastupnik u Hrvatskom saboru i gradonačelnik Grada Nove Gradiške, pored profesionalnog obnašanja dužnosti zastupnika u Hrvatskom saboru, može obavljati poslove projektanta suradnika u trgovačkom društvu Entazis d.o.o. na volonterskoj osnovi, ako obavljanje navedenih poslova nije protivno odredbama posebnih propisa kojima je uređeno obavljanje arhitektonske djelatnosti i članstvo u komori arhitekata.

Povjerenstvo posebno napominje da bi obveznik u obavljanju navedenih poslova i dalje podlijegao ograničenjima poslovanja iz članka 19. stavka 4. ZSSI-a te zabrani stupanja u poslovni odnos iz članka 20. stavka 1. ZSSI-a.

Povjerenstvo naposljetku napominje da je člankom 3. točkom 1. Zakona o pravima i dužnostima zastupnika u Hrvatskom saboru („Narodne novine“, br. 55/00., 107/01., 86/09., 91/10. i 49/11., 12/12., 102/14. – Odluka Ustavnog suda Republike Hrvatske i 44/17.) propisano da zastupnik na osnovi obnašanja zastupničke dužnosti uz prava i obveze utvrđene posebnim propisima ima pravo na plaću, odnosno razliku plaće ako je plaća koju zastupnik ostvaruje po drugoj osnovi manja,

Člankom 4. stavkom 1. istoga Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a stavkom 2. istoga članka istoga Zakona propisano je da zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Sukladno navedenom, ukazuje se obvezniku da bi temeljem spomenutih odredbi Zakona o pravima i dužnostima zastupnika u Hrvatskom saboru, ako ne bi ostvarivao plaću na temelju obnašanja zastupničke dužnosti već bi je ostvarivao na temelju obavljanja poslova projektanta kako je ranije izneseno, obveznik bi imao pravo na razliku plaće koju bi ostvario na temelju obnašanja zastupničke dužnosti i plaće koju bi ostvarivao po osnovi obavljanja poslova projektanta ako bi potonja plaća bila manja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku putem opunomoćenika OD „Marinović i partneri“, putem e-mail adrese
2. Objava na internetskoj stranici Povjerenstva
3. Pismohrana